**Dova prilikom iftarivanja**

**دعاء الصائم عند فطره**

> Bosanski – Bosnian – بوسني <

[**www.islamqa.info**](http://www.islamqa.info)

**الإسلام سؤال وجواب**

🙠🙣

**Prijevod:**

Ervin Sinanović

**Recenzija:**

Begija Sinanović

Ersan Grahovac

**ترجمة:**

أروين سنانوفيتش

**مراجعة**:

بقية سنانوفيتش

أرسان غراهوفاتس

**Dova prilikom iftarivanja**



**Pitanje:** Koju ćemo dovu proučiti prilikom iftarivanja?

**Odgovor:** Sva hvala pripada Allahu.

Prenosi se od Omera, radijallahu ‘anhu, da je Poslanik, sallahu alejhi ve sellem, učio sljedeću dovu prilikom iftarivanja: „**Zeheb-z-zame'u veb-telleti-l-'uruku ve sebet-l-edžru in ša Allah / ذهب الظمأ وابتلت العروق وثبت الأجر إن شاء الله / Nestala je žeđ, natopile su se žile, a nagrada je osigurana, ako Allah da.**“[[1]](#footnote-2)

Što se tiče dove: „**Allahumme leke sumtu ve 'ala rizkike eftartu / اللهم لك صمت وعلى رزقك أفطرت / Gospodaru tebi postih i iz tvoga se obilja iftarim.**“, bilježi je Ebu-Davud, br. 2358., i to je mursel hadis, što znači da je slab. Vidjeti: *Da'ifu suneni Ebi-Davud*, br. 510., od šejha El-Albanija.

Dova poslije nekog obreda ima jako uporište u šerijatu, poput dove poslije namaza, ili dova poslije okončanja hadžskih obreda, kao i nakon ispoštenog dana. Također, Allah u Kur'anu podstiče Svoje robove na činjenje dove, a ajet koji nas podtiče na dovu nalazi se između ajeta o postu: ***A kad te robovi Moji za Mene upitaju, Ja sam, sigurno, blizu: odazivam se molbi molitelja kad Me zamoli. Zato neka oni pozivu Mome udovolje i neka vjeruju u Mene, da bi bili na Pravome putu!***[[2]](#footnote-3) Ovaj ajet je jasan pokazatelj značaja dove u ovome blagoslovljenom mjesecu.

Šejhu-l-islam Ibn-Tejmije je rekao: „Uzvišeni Allah nas obavještava da je On blizu Svojih robova, i da se odaziva molitelju kada Ga doziva. Ovo je obavještenje o tome da je Allah njihov jedini Gospodar, i da im daje ono što traže i dove im uslišava. Ko god se okrene Allahu u dovi time je ukazao na svoj iman u Njegovu jedinstvenost u gospodarenju. Nakon toga, Allah ljudima naređuje dvije stvari pa kaže: ***Zato neka oni pozivu Mome udovolje i neka vjeruju u Mene, da bi bili na Pravome putu!*** Prva stvar je da se pokore Njegovoj naredbi obožavanja samo Njega i traženja pomoći samo od Njega. Druga stvar je iman u Njegovu jedinstvenost u gospodarenju i božanstvenosti. Zato su neki učenjaci rekli: 'Uzrok uslišanja dove je ispravno vjerovanje i potpuna pokornost, jer je na kraju ajeta došlo: ***Zato neka oni pozivu Mome udovolje i neka vjeruju u Mene, da bi bili na Pravome putu!***'“[[3]](#footnote-4)

1. Bilježe Ebu-Davud, br. 2357., i Ed-Darekutni, br. 25. Ibn-Hadžer u svom djelu *Et-telhisu el-habir,* 2/202., kaže: „Ed-Darekutni kaže: 'Ovaj hadis je dobar (hasen).'“ [↑](#footnote-ref-2)
2. El-Bekara, 186. [↑](#footnote-ref-3)
3. Vidjeti: Ibn-Tejmijje, *Medžmu'ul-fetava*, 14/33. [↑](#footnote-ref-4)